
คำนำ

รัฐธรรมนูญแห่งราชอาณาจักรไทย  พุทธศักราช  ๒๕๔๐  ซึ่งมีสาระสำคัญ “เป็นการส่งเสริมและคุ้มครองสิทธิเสรีภาพของประชาชนให้ประชาชนมีส่วนร่วมในการปกครองและตรวจสอบการใช้อำนาจรัฐเพิ่มขึ้น  ตลอดทั้งปรับปรุงโครงสร้างทางการเมืองให้มีเสถียรภาพและประสิทธิภาพยิ่งขึ้น  ทั้งนี้โดยคำนึงถึงความคิดเห็นของประชาชนเป็นสำคัญ”  การรวมกันของบุคคลเป็นสมาคมนั้นรัฐธรรมนูญได้ส่งเสริมและคุ้มครองรับรองสิทธิเสรีภาพไว้ชัดเจนดังปรากฏในมาตรา ๔๕  ที่บัญญัติว่า  

“บุคคลย่อมมีเสรีภาพในการรวมกันเป็นสมาคม  สหภาพ  สหพันธ์  สหกรณ์  กลุ่มเกษตรกร  องค์การเอกชน  หรือหมู่คณะอื่น

การจำกัดเสรีภาพตามวรรคหนึ่งจะกระทำมิได้  เว้นแต่โดยอาศัยอำนาจตามบทบัญญัติแห่งกฎหมายเฉพาะเพื่อคุ้มครองประโยชน์ส่วนรวม  ของประชาชนเพื่อรักษาความสงบเรียบร้อยหรือศีลธรรมอันดีของประชาชน หรือเพื่อป้องกันมิให้มีการผูกขาดตัดตอนในทางเศรษฐกิจ”


จึงเห็นได้ว่ารัฐธรรมนูญได้เล็งเห็นความสำคัญของบุคคลในประเทศในการรวมกันเป็นสมาคม  สมาคมฌาปนกิจสงเคราะห์เป็นสมาคมอย่างหนึ่งตามที่รัฐธรรมนูญส่งเสริมคุ้มครองและรับรองสิทธิเสรีภาพของประชาชนด้วย  และปัจจุบันกิจการงานของสมาคมฌาปนกิจสงเคราะห์ได้เจริญก้าวหน้าและเติบโตเพิ่มมากขึ้นตลอดมา  ปัจจุบันมีสมาคมฌาปนกิจสงเคราะห์ที่จดทะเบียนถูกต้องตามกฎหมายแล้วทั่วประเทศ  จำนวนประมาณ  ๓,๓๒๐  สมาคม  มีเงินทุนหมุนเวียนใช้จ่ายในกิจการนี้ประมาณ ๑๐,๐๐๐  ล้านบาท

นับตั้งแต่อดีตที่รัฐเล็งเห็นว่าการดำเนินกิจการสมาคมฌาปนกิจสงเคราะห์นอกจากรัฐจะได้ส่งเสริมสนับสนุนให้ประชาชนดำเนินกิจการดังกล่าวแล้วรัฐยังได้ควบคุมการดำเนินกิจการของสมาคมฌาปนกิจสงเคราะห์ด้วย  ซึ่งเห็นได้ว่ารัฐได้ออกประกาศคณะปฏิวัติฉบับที่ ๒๘๗  ลงวันที่ ๒๔  พฤศจิกายน  พ.ศ. ๒๕๑๕  และได้ใช้บังคับตลอดมาเป็นระยะเวลา ๒ ปีเศษ  จึงได้มีการปรับเปลี่ยนเป็นพระราชบัญญัติการฌาปนกิจสงเคราะห์  พ.ศ. ๒๕๑๗

อย่างไรก็ตามพระราชบัญญัติการฌาปนกิจสงเคราะห์   พ.ศ.  ๒๕๑๗  ยังมีบทบัญญัติบางประการกำหนดไว้ไม่เหมาะสมกับสภาพเศรษฐกิจและสังคมปัจจุบัน  อีกทั้งวิธีการควบคุมสมาคมฌาปนกิจสงเคราะห์ตามที่กำหนดไว้ในพระราชบัญญัติดังกล่าวยังไม่รัดกุมพอที่จะป้องกันการฉ้อโกงและการแสวงหาผลประโยชน์จากกิจการฌาปนกิจสงเคราะห์ของกรรมการและเจ้าหน้าที่ของสมาคมฌาปนกิจสงเคราะห์ได้  ทำให้สมาคมฌาปนกิจสงเคราะห์ได้รับความเสียหายจึงได้ปรับปรุงพระราชบัญญัติการฌาปนกิจสงเคราะห์ พ.ศ. ๒๕๑๗  เพื่อให้การคุ้มครองและรักษาผลประโยชน์ของประชาชนที่เป็นสมาชิกสมาคมฌาปนกิจสงเคราะห์เป็นไปอย่างมีประสิทธิภาพและเพื่อให้เกิดความคล่องตัวในการบริหารงานของคณะกรรมการสมาคมฌาปนกิจสงเคราะห์จึงได้มีการแก้ไขปรับปรุงพระราชบัญญัติการฌาปนกิจสงเคราะห์  พ.ศ. ๒๕๑๗  เป็นพระราชบัญญัติการฌาปนกิจสงเคราะห์  พ.ศ. ๒๕๔๕
ผู้ขอรับการประเมินได้ร่วมในขบวนการตราพระราชบัญญัติการฌาปนกิจสงเคราะห์   พ.ศ.  ๒๕๔๕  ตั้งแต่แรกเริ่มและได้นำประสบการณ์ในการทำงานในขณะที่เป็นประชาสงเคราะห์จังหวัดซึ่งได้ปฏิบัติหน้าที่ในฐานะเจ้าพนักงานตามพระราชบัญญัติการฌาปนกิจสงเคราะห์  พ.ศ.๒๕๑๗  ในการควบคุมกำกับดูแลสมาคมฌาปนกิจสงเคราะห์ อีกทั้งได้ส่งเสริมสนับสนุนให้บุคคลได้รวมกันจัดตั้งเป็นสมาคมการฌาปนกิจสงเคราะห์ในเขตท้องที่จังหวัด  โดยเป็นวิทยากรให้ความรู้ความเข้าใจในเรื่องดังกล่าวตลอดมา  และเมื่อได้ดำรงตำแหน่งผู้อำนวยการกองนิติการก็ได้นำประสบการณ์ดังกล่าวนำเสนอเป็นข้อสังเกตอีกทั้งอธิบายให้เห็นถึงหลักการและเหตุผลในการร่างหรือเจตนารมณ์ของการยกร่างกฎหมายดังกล่าว

นอกจากนี้ผู้ขอรับการประเมินยังได้ร่วมชี้แจงในชั้นพิจารณาของสำนักงานคณะกรรมการกฤษฎีกา  สภาผู้แทนราษฎร  และวุฒิสภา  จนพระราชบัญญัติการฌาปนกิจสงเคราะห์ พ.ศ. ๒๕๔๕  เสร็จเรียบร้อยเป็นกฎหมายและนอกจากนี้ได้ร่วมเป็นคณะทำงานในการพิจารณาอนุบัญญัติ    เช่น    กฎกระทรวง    ระเบียบ ประกาศ  หรือคำสั่ง  ที่ต้องออกตามความในพระราชบัญญัติการฌาปนกิจสงเคราะห์  พ.ศ. ๒๕๔๕  อีกด้วย

ผู้ขอรับการประเมินมีความตั้งใจที่จะจัดทำคู่มือเป็นคำอธิบายเรียงรายมาตราของพระราชบัญญัติการฌาปนกิจสงเคราะห์ พ.ศ. ๒๕๔๕  เพื่ออธิบายให้เห็นถึงขบวนการตรากฎหมายฉบับนี้นับตั้งแต่การยกร่างจนแล้วเสร็จเป็นกฎหมาย  อีกทั้งอธิบายเจตนารมณ์ในแต่ละบทบัญญัติไว้ให้ชัดเจนที่สุดเพื่อประโยชน์แก่ผู้สนใจจะได้ใช้เป็นการปฏิบัติงานหรือศึกษาค้นคว้า  ซึ่งจะได้ตอบคำถามหรือข้อข้องใจในการปฏิบัติตามพระราชบัญญัติฉบับนี้ได้อย่างชัดเจนที่สุด  ซึ่งกองนิติการสำนักงานปลัดกระทรวง  กระทรวงการพัฒนาสังคมและความมั่นคงของมนุษย์  ได้จัดพิมพ์เพื่อเผยแพร่ให้กับเจ้าหน้าที่  หน่วยงานต่าง ๆ  ที่เกี่ยวข้องประชาชนทั่วไป  และห้องสมุดต่าง ๆ เพื่อประโยชน์ตามที่กล่าวข้างต้น

ในการจัดทำเอกสารทางวิชาการของผู้รับการประเมินฉบับนี้สำเร็จลุล่วงลงได้เนื่องจากความเมตตาของอดีตปลัดกระทรวงการพัฒนาสังคมและความมั่นคงของมนุษย์  (นายอภัย  จันทนจุลกะ)  และผู้บังคับบัญชาทุกท่าน  ที่ได้ให้กำลังใจให้ผู้ขอรับการประเมินได้จัดทำเอกสารดังกล่าวนอกจากนี้ยังได้รับกำลังใจจากเพื่อนร่วมงาน  และได้รับการอนุเคราะห์เอกสารที่เกี่ยวข้องจากสำนักงานกิจการสตรีและสถาบันครอบครัว (นายธงชัย  สุวรรณเศรษฐ์)  และนายกันตพงศ์  ชนานันท์กุล  นิติกร ๕  ฝ่ายคดี    กองนิติการ  สำนักงานปลัดกระทรวงการพัฒนาสังคมและความมั่นคงของมนุษย์  ที่ได้ช่วยเหลือสนับสนุนในการจัดทำเอกสารทางวิชาการ  ผู้ขอรับการประเมินขอขอบคุณทุกท่าน  และเจ้าหน้าที่ของกองนิติการที่ได้พิมพ์และพิสูจน์อักษรจนสำเร็จลุล่วงเป็นรูปเล่มที่สมบูรณ์
----------------------------------------


คำอธิบายเรียงมาตราตามพระราชบัญญัติการฌาปนกิจสงเคราะห์ พ.ศ.2545  โดย นายประกิต  สนธิรัตน  ผู้อำนวยการกองนิติการ  

